இதை நினைத்தபடியே சிற்றுண்டியை முடித்து, வழக்கம் போல என் கணினி வரைகலை மையத்தைத் திறந்து, ஏற்கனவே ஏற்றிருந்த வேலைகளைச் செய்ய ஆரம்பித்தேன். அரை மணிநேரத்தில் அலுவலகத்துக்கு வந்த அவரையும், அவரது மனைவி தேவகி அவர்களையும் வரவேற்று வீட்டிற்கு அழைத்துச் சென்றேன். “வனபர்வம் முடிச்சிட்டீங்க!” என்றார் மகிழ்ச்சியாக. என் தந்தை, என் மனைவி, என் தம்பிகளின் மனைவியர் என அனைவரையும் குசலம் விசாரித்தார். அவரும் அவரது மனைவியும் இணையாகச் சேர்ந்து எங்கள் வீட்டிற்கு வந்தது இதுவே முதல் முறை. இருப்பினும் எதுவும் செய்ய முடியாத நிலையில் நான்... சிறிது நேரம் பேசிக்கொண்டிருந்தோம். கிளம்பும் முன் பையில் இருந்து கவரை எடுத்தார். என் மனைவி சமைலறைக்குள் சென்றுவிட்டாள். அதைப் பார்த்த திரு.ஜெயவேலன், “அவங்க வாங்க மாட்டாங்க... நீங்கதான் வாங்கணும்" என்றார். நான் மறுபேச்சில்லாமல் கவரை வாங்கி கிருஷ்ணன் காலுக்கடியில் வைத்தேன்.